Aanlyn aansoeke in Gauteng: Sommige gesogte Afrikaanse skole dalk reeds vol‘n Skermskoot van die Gautengse aanlyn registrasiestelsel vir 2019. Die Gautengse onderwysdepartement het Maandag om 15:15 bevestig dat die provinsie se aanlyn registrasiestelsel op die eerste dag nadat dit geopen het reeds 144 124 suksesvolle aansoeke vir voornemende gr. 1- en 8-leerders ontvang het. Volgens Panyaza Lesufi, die provinsie se LUR vir onderwys, het die stelsel binne die eerste 10 minute nadat dit op 16 April om 08:00 geopen het reeds 10 000 suksesvolle aansoeke verwerk. Melanie Buys, ŉ onderwysspesialis by Helpende Hand se Skoleondersteuningsentrum (SOS), het gesê die sentrum weet van een Afrikaanse skool wat meer as 400 aansoeke ontvang het terwyl dit plek vir omtrent net 250 leerders het. Sy meen talle van die gesogte Afrikaanse skole in Gauteng het reeds genoeg aansoeke ontvang om hulle gr. 1- en 8-klasse vir 2019 vol te maak. “Die vraag is egter of die leerder op die lys wel Afrikaans is of ŉ ander moedertaal het,” het Buys gesê. Die SOS, die burgerregte-organisasie AfriForum en die Federasie van Beheerliggame van Suid-Afrikaanse Skole (Fedsas) het verlede week die Gautengse onderwysdepartement se registrasiestelsel gekap omdat dit nie moedertaalonderrig in ag neem wanneer ŉ kind by ŉ skool geplaas word nie. Dit lyk nou of die amptelike voedingsgebied van elke skool binne ŉ 5 km-radius van ŉ ouer se woon- of straatadres die swaarste sal weeg wanneer ŉ voornemende gr. 1- of 8-leerder vir ŉ skool in 2019 gekeur word. Die organisasies het Afrikaanse ouers gemaan om so gou moontlik aansoek te doen by die skool van hulle keuse om moedertaalonderrig te verseker en die taalbeleid van Afrikaanse skole te help beskerm. Die aanlyn aansoekstelsel het ouers in die eerste jaar ná die instelling talle hoofbrekens besorg. Die stelsel het telkens onder die druk van talle aansoeke geswig en daar was dikwels vrae oor die deursigtigheid van die hele proses. Lesufi het egter gesê sy departement is tevrede met die verloop van die eerste dag van aansoeke. Die departement het wel ŉ paar haakplekke in die stelsel uitgewys, waaronder ouers wat nie hulle woon- en werkadresse kan opspoor nie en oponthoude met waglysnommers. “Ouers behoort nie ŉ probleem te hê om hulle straatadres te vind as hulle eers die munisipaliteit kies waarin hulle woon en daarna die stad en dan die voorstad kies nie. “Ons moedig ouers ook aan om eerder Google Chrome te gebruik wanneer hulle aanlyn aansoek doen, want die webwerf is met Google Maps gekoppel om dit makliker te maak om adresse te vind,” het Lesufi gesê. Hy het bevestig dat die departement tans vertragings met die waglysnommers ondervind, maar gesê hulle vennoot Vodacom skenk wel aandag aan die probleem. Buys het gesê die probleme is soortgelyk aan die klagtes wat die SOS van ouers gehoor het. “Skole, sowel as ouers wat probleme ondervind, moet dit so gou moontlik by die departement se tolvrye nommer by 0800 000 789 aanmeld. “Ouers wat probleme met die aanlyn registrasieproses ondervind, moet hulle probleme ook skriftelik by die hoof van hulle voorkeurskool aanmeld sodat hulle ŉ papierspoor skep en verseker die onderwysdepartement neem kennis van hulle uitdagings. Navrae oor die aanlyn aansoeke kan ook aan [email protected] gestuur word.” Lesufi het gesê ouers wat nie toegang tot die internet het nie of direkte hulp met die registrasieproses verlang, kan een van 57 toegangsentrums in die 15 onderwysdistrikte van Gauteng besoek. “Hulle kan ook aansoek by hulle gemeenskapsbiblioteek doen of ŉ e-pos na [email protected] stuur. “Die aanlyn registrasiestelsel is die toekoms. Dit bied ŉ regverdige geleentheid vir ouers om by openbare skole om toelating van hulle kinders aansoek te doen. Ons is nederig en dankbaar vir die ondersteuning en positiewe reaksie van ouers,” het Lesufi gesê. Die SOS het gesê Afrikaanse ouers wat nog nie hulle gr. 1- en 8-leerders vir 2019 aanlyn geregistreer het nie, moet dit nou steeds so gou moontlik doen. Die aansoeke sluit om middernag op 28 Mei. Ouers moet www.gdeadmissions.gov.za besoek om gr. 1’s en 8’s vir 2019 te registreer.